Nous, Eudes, dux de Bourgoigne, faisons savoir à tous que la franchise que Estiene de Mont Saint Jehan, sire de Saulmaise, ay donée es hommes de la ville de Saulmaise meurans de déans les Croiz, enfin comme il est contenuz plus à plain en unes lettres scellées des seaulx de révérend père en Jhesu Christ, monseignor Girart, par la grâce de Dieu evesque d’Ostun, l’abbé de Flavigny, de messire Guillaume de Montagu, de messire Hanry d’Antigny, seigneur de Sainte Croix, et de messire Jehan d’Ancy, lesquelles lettres ce commencent en la première ligne. «En nom du Père et du Fils et du Saint Esprit, amen. Je, Estiene de Mont Saint Jean, sire de Saulmaise, attendant à l’édiffiement et au profit de ma ville de Saulmaise,» et enfin ce fenissent: «En tesmoignaige et en remenbrance de laquelle chouse, et pour ce que s’en soit ferme chouse et estauble à tousjours, je, les seaulx de l’ennorable père messire Girard, par la grâce de Dieu evesque d’Ostun, et de l’abbé de Flavigny, et de messire Guillaume de Montagu, et de messire Henry d’Antigny, seigneur de Sainte Croix, et de messire Jehan d’Anxy, ay fait mettre en ces présentes lettres. Ce fut fait en l’an de l’Incarnation Nostre Seigneur, mil IIc LXV ou mois de may.» Nous, ladite franchise pour ce que les diz hommes nous doivent chacun an XXV livres de cire, à rendre en nostre chastel de Talant le jour de Saint Remy, et pour soixante livres que ilz nous ont donées pour une foiz, louons, confermons, comme sires dou fief, en tant comme il nous touche, sauf l’autruy droit. En tesmoing de laquel chouse nous avons fait mettre nostre grant séaul en ces présentes lettres, faites et données à Champmorant, près de Talant, le samedi après la Saint Denis, l’an de grâce mil CCC dix huit.